גל גדות

ביוגרפיה

גדות נולדה בפתח תקווה, וב-1993, כשהייתה בת 8, עברה עם משפחתה להתגורר בשכונת גבעת טל שבראש העין. אביה מיכאל (מיכה) גדות מהנדס ואיש הייטק, ואמה אירית (לבית וייס) מורה. לה אחות קטנה בשם דנה. שם המשפחה המקורי של הוריה היה "גרינשטיין" לפני שעברתו אותו לנוכחי. סביה עלו לארץ ישראל כניצולי שואה. בנעוריה למדה ריקודי ג'אז והיפ-הופ במשך 12 שנים. בוגרת תיכון בגין בראש העין במגמת ביולוגיה. בנעוריה, עבדה כבייביסטרית ובברגר קינג.
בשנת 2005 התגייסה לצה"ל בגיל 20, לאחר זכייתה בתחרות מלכת היופי, ושירתה שנתיים כמד"סניקית בפו"ם. ב-2007 נרשמה ללמודי תואר במשפטים וממשל בבינתחומי הרצליה אבל לאחר זמן קצר הקפיאה את הלימודים כדי להתמקד בקריירת המשחק. גדות חזרה לספסל הלימודים בשנה שלאחר מכן ב-2008. לבסוף פרשה סופית מהלימודים.

דוגמנות

בשנת 2004 בגיל 18 וחצי, מיד לאחר זכייתה של גדות בתואר "מלכת היופי של ישראל", הוחתמה בסוכנות הדוגמנות "לוק". לאחר מכן ייצגה את ישראל בתחרות מיס יוניברס ("מיס תבל"), בראיון לידיעות אחרונות אמרה "לא רציתי לזכות. חשבתי שזו אחריות גדולה מדי לבחורה בת 18–19. החלטתי שאני לא רוצה להתקדם בתחרות הזו. העמדתי פנים שאני לא יודעת אנגלית ולבשתי בערך את כל הדברים הלא נכונים. ניצחתי בהפסד שלי". ב-2007 הצטלמה גדות לסדרת צילומים ביוזמה של משרד התיירות, וכן צולמה באירוע של הקונסוליה הישראלית בניו-יורק בשיתוף עם המגזין האמריקאי "מקסים". בתמונה הראשית מופיעה גדות בבגד ים תחת הכותרת "נשות צבא ההגנה לישראל". צילום זה שלה כיכב גם על שער עיתון ה"ניו יורק פוסט" תחת הכותרת "Piece במזרח התיכון" מטעם משרד החוץ הישראלי. צילומים אלו התפרסמו בכל העולם ועוררו חילוקי דעות רבים ובארץ עלו תגובות במחאה נגד אופי הצילומים החושפני. הצילומים עוררו עניין בכלי תקשורת רבים בעולם וגדות זכתה בזכותם לחשיפה בינלאומית. בזכות החשיפה הופיעה גדות בקמפיין בינלאומי לבושם "פרי אליס".
בשנים 2008–2016 הייתה הפרזנטורית של חברת האופנה הישראלית "קסטרו", בתחילה לצדו של יונתן ווגמן. ב-2009 הוחתמה גדות לסוכנות הדוגמנות הבינלאומית "אנדוור", ובכך הפכה לישראלית הראשונה המיוצגת בסוכנות זו. ב-2013 כיכבה בקמפיין של מותג הטיפוח "Vine Vera" הקנדי. בשנים 2014–2016 שימשה כפרזנטורית של מותג הטיפוח "קרליין" הישראלי. בשנים 2015–2016 שימשה כפרזנטורית לבושם "במבו" של מותג האופנה "גוצ'י" האיטלקי. בשנים 2016–2017 הייתה הפנים הבינלאומיות של רשת האופנה "מיס סיקסטי" האיטלקית. בשנים 2016–2017 גדות שימשה כפרזנטורית של חברת המשקפיים "אירוקה" הישראלית. ב-2018 נבחרה גדות כפרזנטורית עם חוזה לשנתיים למותג הספורט "ריבוק" העולמי. ב-2018 נבחרה גדות כפרזנטורית למותג האיפור "רבלון" האמריקאי, והחל מ-2019 היא הפרזנטורית של הוט.
ב-2012 השתתפה בקמפיין למותג האלכוהול "קפטן מורגן" האמריקאי. בשנים 2015–2018 גדות הייתה הפרזנטורית לטלפונים חכמים של "Huawei" הסינית. ב-2017, גדות הופיעה במהלך הסופרבול, הנחשב לאירוע בעל הרייטינג הגבוה ביותר בארצות הברית, בתשדיר פרסומת של חברת שירותי האינטרנט הישראלית "Wix" לצד השחקן האנגלי ג'ייסון סטיית'האם. לאחר מכן היא השתתפה בפרסומת בצפון אמריקה ל-"League of Angels", משחק רשת ומובייל של חברה סינית. ב-2018 נבחרה גדות כפרזנטורית של חברת המחשבים "ASUS" הטייוואנית.
גדות כיכבה על שערים של מגזינים בינלאומיים, וביניהם: "FHM" האוסטרלי, "Sixdegrees" האמריקאי, "Fashion" האמריקאי,"American Cinematographer" האמריקאי, "Marie Claire" האמריקאי, האוסטרלי וההונגרי, "IO Donna" האיטלקי, "Entertainment Weekly" האמריקאי (פעמיים כוונדר וומן), "W" האמריקאי, "Veronica" ההולנדי (כוונדר וומן), "TVMedia" האוסטרי (כוונדר וומן), "TELE" השווייצרי (כוונדר וומן), "Imagnes" הספרדי (כוונדר וומן), "Empire" הבריטי (כוונדר וומן), "Glamour" המקסיקני והאמריקאי, "Oh!" הדומיניקני, "Cine Premiere" המקסיקני (פעמיים כוונדר וומן), "Cleo" האינדונזי, "Total Film" הבריטי (כוונדר וומן), ו-"Grazia" הסיני.
גדות כיכבה גם על שערים של כתבי עת ישראלים, ובהם: "לאשה" (7 פעמים), "Go"‏ (3 פעמים), "את", "Cosmopolitan Bride", "מעריב לנוער" (פעמיים), "בלייזר", וב"פנאי פלוס" שדורגה בו במקום הראשון ברשימת "50 היפים והנכונים" לשנת 2016.

משחק

באוגוסט 2007 לוהקה לתפקיד הראשי בסדרת הדרמה הישראלית "בובות" בתור בחורה דתייה בשם מרים (מרי) אלקיים, בערוץ HOT3. בשנת 2008 השתתפה ב"תפוס ת'פסטיגל - הרפתקה במצולות" עם השיר "מאוהבת", וגם הנחתה בו לצד גיא זו-ארץ. בשנת 2009 השתתפה בסרט הקולנוע ההוליוודי "מהיר ועצבני 4" וגילמה את סוכנת המוסד לשעבר ג'יזל ישר, לצידם של וין דיזל ופול ווקר. בשנה זו, היא גם גילמה את ליסה בתפקיד אורח בסדרת הטלוויזיה האמריקאית המצליחה של HBO, "הפמליה". מאוחר יותר בראיון במרץ 2013 לידיעות אחרונות, אמרה גדות על צילומי הפמליה "פשוט לא נהניתי לעבוד איתם, אדריאן גרנייה (כוכב הסדרה) ניסה להתחיל איתי ואחרי שסירבתי הוא מירר לי את החיים". עוד באותה השנה, שיחקה בתור אוליביה במיני-סדרת הדרמה "החיים היפים" שיצר אשטון קוצ'ר ושודרה בערוץ CW האמריקאי.
בשנת 2010 שיחקה בקומדיית הפעולה האמריקאית "כמו יום ולילה" בתור נעמי לצידם של טום קרוז וקמרון דיאז. היא גילמה את נתניה במספר סצנות בסרט האמריקאי "דייט לילי" לצדו של מארק וולברג, בה דיברו שניהם בעברית. בשנת 2011 היא חזרה לתפקיד ג'יזל בפעם השנייה בסרט הפעולה האמריקאי "מהיר ועצבני 5". בנוסף באותה שנה, שיחקה בסדרת הפשע את התפקיד הנשי הראשי בסדרה "עספור" ב-HOT3, קיקה בעלת קופי-שופ באמסטרדם. בשנת 2012 שיחקה בסדרת הדרמה הישראלית של רשת בערוץ 2 "קטמנדו" בתפקיד ימית בראלי. בשנת 2013 שיחקה בסרט "מהיר ועצבני 6", ושבה לגילומה של ג'יזל בפעם השלישית. בסרט גדות התעקשה לבצע את כל הפעלולים בעצמה. התפקיד הישראלי הראשון על המסך הגדול היה בסרט "שושנה חלוץ מרכזי" בשנת 2014, קומדיה ישראלית בה גילמה את מירית בן הרוש, הדמות הנשית הראשית בסרט, לצד אושרי כהן. בנובמבר 2014 לוהקה לתפקיד הראשי בסרט ההוליוודי "בן חור", עיבוד מחודש לאפוס המצליח מ-1959, אך נאלצה לוותר עליו בשל בעיית לוחות זמנים עקב התחייבות קודמת של להפקת "באטמן נגד סופרמן".
בשנת 2015 חברת הצעצועים האמריקאית "מאטל" החלה לשווק בובת ברבי המבוססת על דמותה העתידית של גדות בתור וונדר-וומן. באותה שנה הופיעה גם על גביי תמונה בסרט "מהיר ועצבני 7" ובסצנה שנמחקה שב-DVD אפשר לצפות בה, ובתוך כך הרביעי בסדרת הסרטים הזו בו הוצגה דמותה ג'יזל ישר.
בשנת 2016, גדות שיחקה בסרט האמריקאי "באטמן נגד סופרמן: שחר הצדק" את וונדר וומן, האלטר-אגו של דיאנה פרינס, לצד בן אפלק וג'סי אייזבנרג. בנוסף ב-2016, בחודש פברואר יצא סרט המתח האמריקאי "999" בו שיחקה גדות את אלנה ולסלוב לצד קייסי אפלק, עם הבמאי האוסטרלי ג'ון הילקוט. באפריל באותה שנה, כיכבה בסרט המתח האמריקאי "קרימינל" בתור ג'יל פופ לצדו של ריאן ריינולדס, ובבימויו של הישראלי אריאל ורומן. באוקטובר יצא לאקרנים קומדיית הפעולה האמריקאית "השכנים של ג'ונס" בכיכובה של גדות בתור נטלי ג'ונס, לצד איילה פישר וג'ון האם, בסרט גילמה סוכנת מוסד לשעבר הפועלת תחת מסווה בפרברים.
במאי 2017, יצא לאקרנים הסרט האמריקאי בכיכובה "וונדר וומן" לצד כריס פיין, סרט סולו לגיבורת העל דיאנה פרינס / וונדר וומן, והסרט השני בו גדות מגלמת אותה מתוך היקום הקולנועי של DC. הסרט זכה לביקורות משבחות ברחבי העולם, והפך לשובר קופות עם הכנסות שיא לבמאית של כ-105 מיליון דולר בסופ"ש הראשון להקרנתו באמריקה הצפונית. מנגד, בעולם הערבי הסרט הוחרם על ידי הממשלות של לבנון ושל תוניסיה של הרשות הפלסטינית, ושל קטר כל זאת בשל היותה חיילת ישראלית. בצאתו של הסרט, "וונדר וומן" היה הסרט הרווחי ביותר בבימויה של אישה, על ההצלחה הכלכלית אמרה גדות "התוצאות של הסרט מראות שהעולם היה מוכן לסרט אקשן שיונהג על ידי אישה".
בספטמבר 2017 העיתון הוליווד ריפורטר דיווח כי גדות מנהלת מגעים להצטרף לסרט "Deeper", בו תככב לצד בראדלי קופר.
בנובמבר 2017 יצא הסרט "ליגת הצדק", ובו גדות מגלמת שוב את וונדר וומן לצד בן אפלק והנרי קאביל.
ב-29 בספטמבר 2018 פורסם כי גדות תשחק בתפקיד הראשי בסרט מוות על הנילוס המבוסס על רב המכר מאותו השם מאת אגתה כריסטי.
ב-2018 החלה הפקת סדרת טלוויזיה על דמותה של הדי לאמאר, בגילומה של גל גדות.

בטלוויזיה כעצמה

בפברואר 2013 סוקרה בתוכנית "דוקוסלב" של HOT.
בשנים 2016–2017 לרגל קידום הסרטים שלה, התראיינה גדות בתוכניות האירוח האמריקאיות מהנצפות ביותר: אלן דג'נרס, ג'ימי קימל, קונאן או'בריאן, ג'יימס קורדן, בוקר טוב אמריקה, קלי ריפה וראיין סיקרסטס, וג'ימי פאלון.
בינואר 2017 הגישה גדות יחד עם השחקן האוסטרלי כריס המסוורת' את פרס הסרט הזר הטוב ביותר בטקס פרסי גלובוס הזהב ה-74. במרץ 2017 נאמה על הבמה לצדו של כריס פיין בטקס פרסי בחירת הילדים של ניקלודיאון האמריקאי, והציגה את הקדימון לסרט "וונדר וומן" בכיכובם.
במאי 2017 הגישה גדות את פרס הדור לסדרת סרטי "מהיר ועצבני" (שהיא גם שיחקה בחלקם) והעניקה אותו לכוכב וין דיזל, בטקס פרסי הסרטים והטלוויזיה של MTV האמריקאי.
ב-7 באוקטובר 2017 הנחתה פרק של תוכנית המערכונים האמריקאית "סאטרדיי נייט לייב", אשר משודרת בשידור חי ברשת NBC וזוכה לרייטינג גבוה מדי עונה. גדות פתחה את המונולוג שלה בעברית, בפנייה לחברים ולמשפחה בבית. לראשונה בישראל התוכנית שודרה בשידור חי בערוץ yes Comedy שבלוויין (כשעד אז התוכנית שודרה בהפרש של כשבוע).

פרסים ודירוגים

ב-2004 זכתה בתואר מלכת היופי של ישראל בטקס שנערך בערוץ 2 של רשת, בו הוענק לה גם מכונית סיטרואן C3, וחוזה דוגמנות ב"לוק". ב-2009 דורגה גדות במגזין האמריקאי "Esquire" במקום השני ברשימת הישראליות האהובות. ב-2011 דורגה במקום השני ברשימת הדוגמניות המרוויחות בישראל של מגזין "פורבס", עם הכנסה שנתית מוערכת של 1,300,000 ש"ח. ב-2012 המגזין הצפון-אמריקאי "Shalom Life" בחר את גדות למקום החמישי בדירוג "50 הנשים היהודיות המוכשרות, האינטליגנטיות, המצחיקות והיפהפיות ביותר", אחרי בר רפאלי והשחקנית הצרפתייה אווה גרין.
ב-2012 כאשר גדות הייתה הפרזנטורית של "קסטרו" פורסם מחקר שערכה ד"ר רינה דגני מ"גיאוקרטוגרפיה", לפיו הופעותיה התכופות באמצעי התקשורת תרמו לכך שהמותג של החברה היה המועדף מבין מותגי האופנה הידועים בישראל. באותה שנה, דורגה גדות במקום השני ברשימת הדוגמניות המרוויחות ביותר בארץ של כתב העת "פורבס". ב-2013 דורגה שוב במקום השני ברשימת הדוגמניות המרוויחות בישראל של מגזין "פורבס", כשאת מרבית הכנסותיה היא עושה כשחקנית.
ב-2014 דורגה במקום ה-84 בדירוג מאה הלוהטות ביותר של המגזין האמריקאי "מקסים". באותה שנה, זכתה גדות במקום השני ברשימת 100 הנשים היפות בעולם על פי מגזין "TC Candler" האינטרנטי. בנוסף, המגזין האמריקאי "InStyle" סימן את גדות בתור אחת משתי הישראליות, ביחד עם אודיה רש, שעתידות לככב בהוליווד. ב-2015 בטקס גאלה של "The Times of Israel" שנערך בניו יורק, במעמד נשיא המדינה לשעבר שמעון פרס, זכתה גדות בפרס השחקנית הישראלית המצליחה בעולם, לצד בר רפאלי שקיבלה את פרס הדוגמנית הישראלית המצליחה בעולם.
ב-2016 זכתה גדות בפרס השחקנית הפופולרית ביותר מהוליווד, בפסטיבל הסרטים הסיני-אמריקני. באותה השנה, הדמות וונדר וומן בגילומה של גדות (ביחד עם לינדה קרטר) נבחרה לשגרירה של כבוד בתחום ההעצמה הנשית מטעם האומות המאוחדות. גדות הוזמנה ונאמה במטה האו"ם בניו יורק. עם זאת, מינוי הדמות בוטל כעבור חודשיים עקב מחאה פמיניסטית נגד וונדר וומן ובשל עצם היותה דמות בדיונית ומושכת. בדצמבר הייתה מועמדת לפרס איגוד מבקרי הקולנוע האמריקאי על תפקידה בסרט "באטמן נגד סופרמן", אך הפסידה אותו למרגו רובי ("יחידת המתאבדים").
ב-2017 מצא אתר Taykey כי גדות היא הישראלית האהובה ביותר באינטרנט העולמי. בתחילה, היא עקפה את נטלי פורטמן בדירוג IMDb לאנשים הפופולריים ביותר בהוליווד שנולדו בישראל. בנוסף, הסרט "וונדר וומן" בכיכובה צבר ציון חיובי של 92% באתר האמריקאי Rotten Tomatoes ונחתם רשמית כ"Certified Fresh", ובכך צלח מעל רוב סרטי גיבורי העל האחרים של DC ומארוול. לאחר מכן ביוני 2017, גדות אף טיפסה בדירוג השחקנים הפופולריים ביותר והגיעה ב-STARmeter באתר IMDb למקום הראשון. זמן קצר לאחר מכן, האתר האמריקאי The Hollywood Reporter גילה שגדות טיפסה בטבלת השחקנים המובילים אצלו למקום הראשון (ועקפה את דה רוק), זאת על פי דירוג שנסמך על סטטיסטיקות מכל הרשתות החברתיות. הסרט "וונדר וומן" בכיכובה הכניס בצפון אמריקה סכום כסף גדול יותר מכל סרטי היקום הקולנועי של DC שיצאו לפניו.
ב-28 ביוני הוסיפו חברי האקדמיה האמריקאית לקולנוע שבוחרת את מועמדי וזוכי האוסקר 744 חברים חדשים ובניהם גדות.
ב-13 באוגוסט 2017 במסגרת פרסי בחירת הנוער 2017 זכתה גדות בפרס כוכבת האקשן של השנה ובנוסף הסרט "וונדר וומן" קטף את פרס סרט האקשן של השנה. בסוף שנת 2017, על פי "פורבס" גדות היא השחקנית שסרטיה הכניסו באותה שנה הכי הרבה כסף בעולם (בזכות שני סרטים בכיכובה כוונדר וומן) - 1.4 מיליארד דולר, כשבדירוג כלל השחקנים והשחקניות היא מקום שלישי לשנה זו.

ברשתות החברתיות

גדות מתפעלת עמוד פייסבוק הכולל כ-10 מיליון עוקבים, כ-31 מיליון עוקבים באינסטגרם וכ-2 מיליון עוקבים בטוויטר.
ב-2014, במהלך מבצע צוק איתן, פרסמה גדות בפייסבוק פוסט של תמיכה בחיילי צה"ל שנאלצים להלחם במחבלים של החמאס שמסתתרים מאחורי נשים וילדים, בתמונה בה נראות היא ובתה הבכורה מתפללות מול נרות שבת, מעשה שזיכה אותה בתגובות מעורבות, בהן מצד גולשים פרו-פלסטיניים.
ב-2016, בערב יום הזיכרון לחללי מערכות ישראל, היא פרסמה תמונה משתעשעת באינסטגרם שלא קשורה לאירוע. לאחר שספגה ביקורת החליטה להסירה. בנוסף בשנה זו, במהלך האולימפיאדה פרסמה שני פוסטים לכבוד הזכיות של הישראליים במדליות, ולאחר מכן תצלום שלה עם נשיא המדינה פרס לציון היום שבו נפטר.

חיים אישיים

גדות נשואה מאז ספטמבר 2008 לאיש העסקים ירון ורסנו. ב-5 בנובמבר 2011 נולדה בתם הראשונה, אלמה. ב-19 במרץ 2017 נולדה בתם השנייה, מאיה.